Kaapse motoriste gemaan oor nommerplate, padgewoontes | Netwerk24
Kaapse motoriste gemaan oor nommerplate, padgewoontes
Deur Warda Meyer 22 Oktober 2020 10:20
Verkeersdienste in die Kaapstad-metro sê daar is 'n konstante toename in motoriste wat sonder nommerplate ry. Verkeersbeamptes op patrollie sê tussen Julie tot September vanjaar het hulle meer as 4 500 voertuie aangeteken wat nie nommerplate vertoon het nie.
JP Smith, die stad se burgemeesterskomiteelid vir veiligheid, sê dit is dikwels 'n foefie om die opsporing van spoedvrate te vermy, of wanneer motoriste probeer om inhegtenisneming te ontduik weens uitstaande lasbriewe.
Smith waarsku mense wat sonder 'n nommerplaat bestuur 'n verkeersoortreding volgens die Nasionale Padverkeerswet pleeg, waarvoor owerhede 'n voertuig kan opskort.
'n Voertuig met slegs een nommerplaat word ook nie as padwaardig beskou nie en volgens Smith sal verkeersbeamptes wel 'n boete en 'n opskortingskennisgewing uitreik sodat die voertuig binne 14 werksdae 'n padwaardige toets kan ondergaan.
Smith sê nog 'n kommerwekkende statistiek is die getal motoriste wat hul selfone gebruik terwyl hulle bestuur.
"Vir die tydperk Julie tot September 2020 het verkeersbeamptes 800 selfone gekonfiskeer. Die neiging het in Oktober voortgeduur, met 101 selfone wat in die eerste week afgevat is, gevolg deur 137 beslagleggings die week daarna."
Smith sê motoriste wat hul selfone onwettig gebruik terwyl hulle bestuur, belemmer nie net verkeersvloei nie, maar stel ook die lewens van ander motoriste en voetgangers in gevaar.
Mense wat slegs een nommerplaat vertoon sal 'n R500-boete opgelê word, diegene wat geen nommerplate vertoon nie sal 'n R1 000 moet betaal en dié wat bestuur met 'n selfoon moet R1 000 opdok. 'n Bykomende boete van R500 sal uitgereik word aan motoriste wat hul selfone gebruik terwyl hulle bestuur, en die toestel sal in beslag geneem word.